Svájc–Magyarország focimeccs

Takách Guszti barátunk és zenésztársunk meghívott minket Svájcba,

egy koncertturnéra. Ő mindent szépen megszervezett, elszállásolt a

házában, ahol volt külön szobánk is. Ontottuk a koncerteket, frenetikus

sikerrel. Mondhatom, hogy meghódítottuk a svájci közönséget.

Voltak magyarok is, sőt Bernben magyar tánccsoport is működött

Vucsics Gyula délvidéki magyar vezetésével. Ebben az időben

alakult a Pendely együttes is, akiket szívesen tanítottunk muzsikálni,

élvezték ők is, mi is. Annyira bejáratott lett a hely, hogy évente mentünk,

és ott vettük fel az egyik fesztiválon az első élő lemezünket is

huszonnégy sávos magnószalagra.

Akkor még itthon szinte le sem tudták játszani az ilyen

soksávos szalagot. Egyszóval, otthon éreztük magunkat, és

mindig is szívesen mentünk. Gusztit beavattuk a szervezés

rejtelmeibe, azaz abba, hogy mi kell a profi megjelenéshez, hogy

el tudjon minket adni. Az egyik alkalommal Zürichben

játszottunk. Az ottani fiatalok mesélték, hogy hivatásos

focisták, és itt van a közelben a pálya, ahonnan most jöttek az

edzésről. Nálunk Nagy Zoli és Pali is nagyon jól fociztak, így

rögtön kihívták az ő négy főből álló csapatukat. Pali, Zoli elöl

csatár volt, Laci középen söprögető, én a kapuban.

Ment a meccs, 5:5 volt az állás, és hatig játszottunk.

„Aki most gólt lő, az nyeri a láda sört”, mivel abba fogadtunk,

hogy legyen tétje is a mérkőzésnek.

Talán az izgalom hatására, de egy kicsit kezdett eldurvulni a játék,

kapták a faultokat a csatárok rendesen. Az egyik felugrásnál, hogy

fejeljenek, Pali akkora „bodycsekket” kapott az egyik sráctól, hogy

bukfencezve földre került. Nagyon megütötte magát, jött is hátra a

kapuba, hogy leszakadt a válla. Én úgy értettem, hogy azt mondja,

leszakadt a májam, így mondtam neki, hogy álljon a kapuba, én

előre megyek.

A végén mégiscsak előrejött Pali is, és Zolival, egy isteni összjátékkal

bevágták a hatodik gólt. Örültünk, de ott volt az üröm, hogy

mi történt Palival. Levette a trikóját, és legalább húsz centivel lejjebb

lógott a bal válla. Ennek fele sem tréfa, irány a kórház. Ez délután öt

fele lehetett, este nyolckor koncertünk volt. Pali nem érkezett meg

rá, aki bevitte a kórházba, telefonált, hogy kezdjünk nyugodtan, ők

majd érkeznek.

Mi elkezdtük a koncertet, én bőgőztem, ütőgardonoztam, valahogy

lement a koncert, és a végére beállított Pali, bekötve a derekától

a nyakáig. Szorítókötés volt csak, mert nem engedte megoperáltatni

magát, majd otthon.

Indultunk hát haza, és egyből a kórházba gurultunk. Hívtam Pali

anyukáját, Margó nénit – aki szintén orvos volt –, hogy baj van, jöjjön,

Pali itt fekszik. Mire Margó néni odaért, őt már előkészítették, és

lassan indultak vele a műtőbe. Margó néni berohant, és pont találkozott

a folyosón az egyik orvossal, aki az évfolyamtársa volt.

– A fiamat műtik mindjárt, nem tudod, hol van?

– Hogy hívják?

– Havasréti Pál.

– Őt most fogják műteni vállal, de képzeld, egy térdspecialista,

Dr. Kovács műti.

Margó néniék már tolták is ki Palit a kórteremből a gurulós ágyon,

és végül egy vállspecialista műtötte meg. Sikerült a műtét, vártuk a

felgyógyulást.

A vízitornán az öltözőben később látta Pali, hogy az egyik beteg

próbálta felhúzni az alsógatyáját, de sehogyan sem ment neki, mert

nem tudta felemelni a kezét. Frissen műtötték a vállát. Kérdezte Pali,

hogy ki operálta, és kiderült, hogy Dr. Kovács, aki őt is műtötte volna...

Megéreztük, mekkora szerencséje, illetve szerencsénk volt, mert

akkor a vállával együtt a zenei pályafutásának, és talán a Téka

együttesnek is vége szakadt volna.